Ewigen heil myt Gode. Besundergen guden vrunde. Ik hebbe jwen breff wol vorstaen um den breffwiser Oleff Andersson unde zine kumpanes, wo ze vor jw hebben geklaget, dat ik er gud zolde rovet hebben. Unde dat hebben ze my unrechte tolecht alze nene bedderve lude, unde ze zolen sitten in borghehant zo lange, bet jw to wetende wert, wo ze hebben vorbroken tegen dat recht, unde ze hebben ere wort unrechte vor jw gebracht. Nu moge gii weten, gude vrunde, in der tiit, do ze in de scheren quemen mit anderen klenen schuten, de van Revelle zegelden hiir to Abo, do zegeden my de to Abo quemen, dat Oleff Andersson unde zine zelsschop Abo vorby zegelden tom nord ward in den Boddem, dat doch gantzliken vorbut des rikes recht unde unze privileia. Do zende ik myne knechte ut myt enem kaffas unde let ze wedderhalen, unde ik leet ze komen up dat radhus. Do zeden uns de borghermester unde de raed en recht aff, alze des stades bok utwiset, dat ze vorbroken hadden al, dat ze mit zik hadden, unde dar enboven en islik xl mrc. Unde dor de vruntschop, de gii my al tiit bewizen, zo gaff ik eneme isliken de xl marc to, umme jwen willen, unde er schip unde ok jewelken en wat isern. Unde ik mach my nicht unmundich maken, mines hern recht over to gevende; dat steit my nynerleie wiis to donde. Hadden ze gezegelt in to Abo, alze jwe anderen vrunde deden, ik wolde en gerne dat beste hebben gedaen. Unde wat ik mach mit like unde myt eren don umme jwen willen, dat wil ik to allen tiiden gherne doen. God beware jw eweliken. Gescreven to Abo des dunnerdages na alle Godes hilgen. Clawes Ludekesson. Adress: Den erzamen heren, borgermesteren unde radmannen der stad Revalle, kome desse breff.